
Упућене препоруке Kазнено – поправном заводу у Сремској Митровици
Извештај тима Националног превентивног механизма, кога су чинили представници Заштитника грађана, Покрајинског Омбудсмана, удружења Београдски центар за људска права и Хелсиншког одбора за људска права о посети Казнено – поправном заводу у Сремској Митровици обављеној 9 - 11. априла 2012. године садржи препоруке мера за отклањање уочених недостатака у раду, а који се односе на забрану тортуре и других облика сурових, нељудских или понижавајућих казни и поступака и унапређење положаја лица лишених слободе. Казнено – поправном заводу у Сремској Митровици упућено је 65 препорука мера за отклањање уочених недостатака.
                                             Препоруке:

1. 
	УТВРЂЕНО

У притворској јединици КПЗ Сремска Митровица се у просторије-спаваонице смешта већи број притвореника од њиховог капацитета, тако да на једног притвореника долази око шест кубних метара, односно мање од три квадратна метара простора.  

	ПРЕПОРУКА

У притворској јединици КПЗ Сремска Митровица обезбедиће се потребан простор за смештај притвореника, тако да на једног притвореника у просторији-спаваоници дође најмање осам кубних метара и четири квадратна метра простора.


2. 
	УТВРЂЕНО

У КПЗ Сремска Митровица се притвореници који нису раније осуђивани смештају у истим просторијама-спаваоницама са притвореницима који су раније осуђивани, a недовољнa пажња се поклања распоређивању притворених по просторијама-спаваоницама у зависности од врсте кривичног дела које им се ставља на терет.  

	ПРЕПОРУКА

У КПЗ Сремска Митровица притвореници који нису раније осуђивани неће се смештати у исте просторије-спаваонице са притвореницима који су раније осуђивани, a поклониће се посебна пажња распоређивању притворених по просторијама-спаваоницама у зависности од врсте кривичног дела које им се ставља на терет.  


3. 
	УТВРЂЕНО

У „II Павиљону“ КПЗ Сремска Митровица користе се троспратни кревети (са три лежаја), што не задовољава уобичајене стандарде смештаја и представља ризик од повређивања. 

	ПРЕПОРУКА

У „II Павиљону“ КПЗ Сремска Митровица неће се користити троспратни кревети, односно избациће се из употребе трећи лежај кревета. 


4. 
	УТВРЂЕНО

Заједнички мокри чворови у средишњем делу објекта „III Павиљон“ у КПЗ Сремска Митровица су у руинираном стању, хигијена је лоша, влага је приметна, вода из славина и испирача стално цури. 

	ПРЕПОРУКА
КПЗ Сремска Митровица ће без одлагања приступити адаптацији заједничких мокрих чворова у средишњем делу објекта „III Павиљон“,  у складу са важећим прописима и стандардима.


5.

	УТВРЂЕНО

Јединица за смештај осуђених у објекту „IV Павиљон“ у КПЗ Сремска Митровица не испуњава услове за смештај осуђених, утврђене важећим прописима и стандардима. 

Објекат је стар, руиниран и нехигијенски.

	ПРЕПОРУКА
КПЗ Сремска Митровица ће без одлагања приступити адаптацији „IV Павиљона“,  у циљу обезбеђења свих смештајних услова утврђених важећим прописима и стандардима. 

Адаптацијом објекта, формирати спаваонице са бројем кревета тако да на сваког осуђеног дође најмање осам кубних метара и четири квадратна метра простора;  формирати посебну просторију за заједнички дневни боравак, са неопходном опремом; мокре чворове формирати у саставу спаваоница, оделити их зидом и вратима, уз формирање вентилације. 


6.
	УТВРЂЕНО

Јединица за смештај осуђених у објекту „Школа“ у КПЗ Сремска Митровица је ненаменски објекат, пренасељен је и не испуњава услове за смештај осуђених, утврђене важећим прописима и стандардима. 

Објекат је стар, руиниран, у запуштеном стању нехигијенски; спаваонице су неодговарајуће величине; заједнички дневни боравак не постоји, па у ту намену осуђени користе ходник који није осветљен природном светлошћу, нити има могућност адекватног проветравања; мокри чвор је  запуштен и влажан, а пре свега потпуно неодговарајуће величине и опреме у односу на капацитет смештајне јединице. 

	ПРЕПОРУКА
Објекат „Школа“ ће без одлагања бити исељен и неће се користити за смештај осуђених до његове евентуалне адаптације, којом ће бити испуњени сви смештајни услови утврђени важећим прописима и стандардима.
У случају адаптације објекта, преграђивањем постојећих спаваоница формирати спаваонице за мањи број осуђених, са бројем кревета тако да на сваког осуђеног дође најмање осам кубних метара и четири квадратна метра простора; предвидети посебну просторију за заједнички дневни боравак, са неопходном опремом; мокре чворове формирати у саставу спаваоница (оделити их зидом и вратима, уз формирање вентилације), или постојећи заједнички мокри чвор проширити и опремити у складу са капацитетом смештајне јединице. 


7.
	УТВРЂЕНО

Објекат „Одмаралиште“ у КПЗ Сремска Митровица је стар, у руинираном и запуштеном стању.  

	ПРЕПОРУКА
КПЗ Сремска Митровица ће приступити адаптацији објекта „Одмаралиште“, тако што ће извршити његово кречење, фарбање или замену врата и прозора, санирање подова, као и уређивање и опремање заједничког боравка са приручном кухињом. 

Мокре чворове формирати у саставу спаваоница (оделити их зидом и вратима, уз формирање вентилације), или адаптирати постојећи заједнички мокри чвор и опремити га у складу са капацитетом смештајне јединице. 


8.
	УТВРЂЕНО

Смештајна јединица објекту „Индустријски комбинат“ је у руинираном и запуштеном стању, хигијена је лоша, поједине спаваонице су превелике, тако да не испуњава услове за смештај осуђених, утврђене важећим прописима и стандардима.  

	ПРЕПОРУКА
КПЗ Сремска Митровица ће извршити адаптацију смештајних јединица у објекту „Индустријски комбинат“, у складу са важећим прописима и стандардима.
Преграђивањем постојећих великих спаваоница формирати спаваонице за мањи број осуђених, са бројем кревета тако да на сваког осуђеног дође најмање осам кубних метара и четири квадратна метра простора;  адаптирати заједничке дневне боравке, са неопходном опремом; мокре чворове формирати у саставу спаваоница (оделити их зидом и вратима, уз формирање вентилације), или адаптирати постојеће заједничке мокре чворове и опремити их у складу са капацитетом смештајне јединице. 


9.
	УТВРЂЕНО

У јединици за смештај осуђених у објекту „Ватрогасни павиљон“ у КПЗ Сремска Митровица постоји једна велика, пренасељена спаваоница у којој је смештен 21 осуђени.  

	ПРЕПОРУКА
КПЗ Сремска Митровица ће извршити адаптацију објекта „Ватрогасни павиљон“, у складу са важећим прописима и стандардима.
Преграђивањем постојеће спаваонице формирати спаваонице за мањи број осуђених, са бројем кревета тако да на сваког осуђеног дође најмање осам кубних метара и четири квадратна метра простора; мокре чворове формирати у саставу спаваоница (оделити их зидом и вратима, уз формирање вентилације), или у објекту адаптирати заједнички мокри чвор и опремити га у складу са капацитетом смештајне јединице. 


10.

	УТВРЂЕНО

Заједничко купатило за туширање осуђених који се налази у објекту вешераја је у потпуно руинираном и запуштеном стању, тако да не испуњава услове утврђене важећим прописима и стандардима.  

	ПРЕПОРУКА

КПЗ „Сремска Митровица“ ће без одлагања адаптирати заједничко купатило - простор за туширање осуђених тако да у потпуности испуњава важеће хигијенске и санитарне услове и обезбеђује приватност лица која се туширају. 


11.
	УТВРЂЕНО

У КПЗ Сремска Митровица, поједини осуђени смештени у пријемном одељењу немају свој засебан лежај, већ спавају на душецима на поду испод кревета. 

	ПРЕПОРУКА

КПЗ Сремска Митровица ће свим осуђенима смештеним у пријемном одељењу омогућити засебан лежај, односно кревет.


12.

	УТВРЂЕНО

У КПЗ Сремска Митровица се лица којима је одређено полицијско задржавање смештају у истим просторијама-спаваоницама заједно са притвореницима.   

	ПРЕПОРУКА

У КПЗ Сремска Митровица ће се лица којима је одређено полицијско задржавање смештати у посебним просторијама-спаваоницама, одвојено од притворених лица и лица која су на издржавању казне затвора.  


13.

	УТВРЂЕНО

У КПЗ Сремска Митровица се у спаваонице смешта већи број осуђених од њиховог капацитета, тако да на једног осуђеног уобичајено долази око шест кубних метара, односно око три квадратна метра простора.  

	ПРЕПОРУКА

У КПЗ Сремска Митровица обезбедиће се потребан простор за смештај осуђених, тако да на једног осуђеног у спаваоници дође најмање осам кубних метара и четири квадратна метра простора.


14.
	УТВРЂЕНО

Поједини делови смештајних капацитета у КПЗ Сремска Митровица су прљави и запуштени, велики део изискује хигијенско кречење, врата и прозори нису одржавани, подови су оштећени, мокри чворови изискују санацију. 

На на неколико места су по поду ходника павиљона затечене гомиле ђубрета. 

	ПРЕПОРУКА

КПЗ Сремска Митровица ће вршити интезивније редовно одржавање објеката у којима су смештени осуђени, што подразумева редовно кречење, одржавање врата и прозора, санацију подова и мокрих чворова.

У КПЗ Сремска Митровица ће се спровести расположиве мерe и активности у циљу  утицаја на осуђене да одржавају хигијену у простору у ком су смештени, а Завод ће створити услове за одржавање хигијене омогућењем неопходних средстава и опреме.


15.
	УТВРЂЕНО

Осуђени у Заводу углавном нису задовољни исхраном, и то у погледу квалитета, разноврсности и количине хране. 

	ПРЕПОРУКА

У КПЗ Сремска Митровица посебна пажња ће се посветити квалитету, разноврсности и количини хране. 

Надлежне службе, нарочито Служба за здравствену заштиту, односно лекар, редовно ће контролисати исхрану. Налази и препоруке ће се периодично, као и увек када да је то неопходно, у писменој форми достављати Управнику и запосленима у кухињи.   


16.      
	УТВРЂЕНО
У Заводу није обављен хигијенско - санитарни преглед кухињских просторија и опреме која се у њој налази, од стране надлежног органа / организације. 

	ПРЕПОРУКА
У Заводу ће се без одлагања, од стране надлежног органа / организације, обавити хигијенско - санитарни преглед кухињских просторија и опреме која се у њој налази. 


17.

	УТВРЂЕНО
У КПЗ Сремска Митровица лица лишена слободе не добијају писмену потврду о предаји писма службеним лицима завода ради слања препорученом поштом, што их онемогућава да по потреби докажу ту чињеницу.

	ПРЕПОРУКА
Лицу лишеном слободе ће у моменту предаје писма службеном лицу завода ради слања препорученом поштом бити издата потврда о предаји писма, која садржи име и презиме лица које је писмено предало, назив (име и презиме) примаоца, датум предаје, евиденциони број, потпис службеног лица и печат КПЗ Сремска Митровица.


18.

	УТВРЂЕНО
У КПЗ Сремска Митровица је изражено незадовољство одређеног броја осуђених у погледу заштите приватности и поштовања достојанства приликом њихових телесних прегледа, односно претреса. 

	ПРЕПОРУКА
У КПЗ Сремска Митровица ће се посветити додатна пажња заштити приватности и достојанства осуђених приликом њиховог телесног прегледа, односно претреса. 
Преглед интимних делова тела у циљу претреса лица лишених слободе вршиће искључиво лекар. Прегледу неће присуствовати немедицинско особље, осим уколико лекар то затражи из разлога безбедноста, а шта ће, заједно са образложењем лекара, бити унето у лекарски картон и документацију која се сачињава тим поводом. 


19.
	УТВРЂЕНО
У КПЗ Сремска Митровица у просторији за посете није видно истакнуто обавештење да је просторија под видео надзором, на који начин се повређује приватност лица која у њој бораве.

	ПРЕПОРУКА
КПЗ Сремска Митровица ће у просторији за посете поставити уочљиво обавештење да је просторија под видео надзором.


20.

	УТВРЂЕНО
КПЗ Сремска Митровица није довољно покривен системом видео надзора. 

	ПРЕПОРУКА
КПЗ Сремска Митровица ће без одлагања предузети мере за бољу покривеност Завода системом видео камера, уз обезбеђење текућег мониторинга и архивирања забележеног/снимљеног материјала у трајању не краћем од 30 дана. 


21.
	УТВРЂЕНО
У КПЗ Сремска Митровица у великом броју просторија за смештај лица лишених слободе не постоје дугмад аларма за позивање страже или су недоступна. 

	ПРЕПОРУКА
КПЗ Сремска Митровица ће без одлагања предузети мере да се просторије за смештај лица лишених слободе опреме дугмадима аларма за узбуњивање – позивање страже у случају инцидентних ситуација.   


22.

	УТВРЂЕНО
Први лекарски преглед осуђеног Н.Ј. према коме је 27. марта 2012. године примењена мера принуде, обављен је по протеку 17 сати и 45 минута од момента примене мере принуде.  

	ПРЕПОРУКА
У КПЗ Сремска Митровица ће лице лишено слободе према коме је примењена мера принуде бити одведено код лекара на преглед одмах након примене мере принуде, као и поново између 12 и 24 сата од примене мере. 


23.

	УТВРЂЕНО
У Заводу не постоји посебна просторија за смештање осуђених према којима је наређена мера смештања у  посебно осигурану просторију без опасних ствари. 

	ПРЕПОРУКА
КПЗ Сремска Митровица ће без одлагања, у складу са важећим стандардима, формирати и опремити посебну просторију за смештање осуђених према којима је наређена мера смештања у  посебно осигурану просторију без опасних ствари. 


24.
	УТВРЂЕНО
У Заводу је недовољан број запослених у Служби за третман у односу на постојећи број осуђених за остваривање програма поступања, односно сврхе тремана према осуђенима, а поједини запослени у Служби су задужени за обављање послова извршења алтернативних санкција ван Завода.

	ПРЕПОРУКА
У КПЗ Сремска Митровица ће се без одлагања обезбедити адекватан број запослених у Служби за третман, неопходан за остваривање сврхе тремана према осуђенима.  


25. 
	УТВРЂЕНО
Осуђени се задржавају у пријемном одељењу Завода и по истеку 30 дана од дана пријема у Завод. 

	ПРЕПОРУКА
КПЗ Сремска Митровица неће осуђене задржати у пријемном одељењу дуже од 30 дана.  


26.
	Утврђење
У КПЗ Сремска Митровица се углавном не спроводи третмански рад - ефикасни поступци и активности у третману према осуђенима, сходно индивидуално утврђеном програму поступања према сваком осуђеном. 
Појединачни и групни рад са осуђенима је незадовољавајући, задаци особља у реализацији индивидуалних програма поступања према осуђенима се углавном не остварују.

	ПРЕПОРУКА 

У КПЗ Сремска Митровица ће се спроводити третмански рад - ефикасни поступци и активности у третману према осуђенима, сходно индивидуално утврђеном програму поступања према сваком осуђеном. 

Наведено се пре свега односи на интезивнији појединачни и групни рад са осуђенима, у складу са задацима особља у реализацији програма поступања.


27.

	УТВРЂЕНО
У КПЗ Сремска Митровица се о додељивању посебних права по правилу одлучује у оквиру рокова за преиспитивања програма поступања, што за поједине осуђене значи на сваких годину дана. 
Велики број осуђених није информисан о начину и условима за додељивање посебних права.
Осуђени од васпитача углавном не добијају информације о току поступка за додељивање посебних права у оквиру групе.

	ПРЕПОРУКА
У КПЗ Сремска Митровица ће се о додељивању посебних права осуђенима којима је одређена група одлучивати и унутар рокова за преиспитивања програма поступања, како би се омогућила Правилником предвиђена поступност у добијању посебних права. 

У КПЗ Сремска Митровица васпитачи ће све осуђене благовремено и потпуно информисати о начину и условима за додељивање посебних права.
У КПЗ Сремска Митровица васпитачи ће благовремено информисати осуђене о току поступка поводом додељивања посебних права у оквиру групе у коју су разврстани.    


28.

	УТВРЂЕНО
У КПЗ Сремска Митровица велики број осуђених није информисан о начину и условима за преиспитивања програма поступања.

Осуђени од васпитача углавном не добијају информације о току поступка поводом преиспитивање њиховог програма поступања, нити о разлозима непостојања промена у том погледу.
Стручни тим васпитаче не обавештава о разлозима који су били одлучни да, по иницијативи коју су они поднели, није упућен предлог Управнику Завода за  измену програма поступања према осуђеном. 

	ПРЕПОРУКА 

У КПЗ Сремска Митровица васпитачи ће све осуђене благовремено и потпуно информисати о начину и условима за преиспитивање програма поступања.
У КПЗ Сремска Митровица васпитачи ће благовремено информисати осуђене о току поступка поводом преиспитивање њиховог програма поступања, као и о разлозима непостојања промена у том погледу.    
Стручни тим КПЗ Сремска Митровица ће васпитаче благовремено и потпуно обавештавати о разлозима који су били одлучни да, по иницијативи коју су им васпитачи поднели, није упућен предлог Управнику Завода за  измену програма поступања према осуђеном.


29.

	УТВРЂЕНО

Знатан број осуђених се отпушта из Завода непосредно из затвореног одељења, претходно не испунивши Правилником прописане услове да током извршења казне затвора буду разврстани у повољнију васпитну групу (односно у полуотворено или отворено одељење), што ствара утисак да се постојећим начином извршења казне затвора не остварује законом прописана сврха кажњавања, односно сврха извршења казне затвора.

	ПРЕПОРУКА

КПЗ Сремска Митровица ће доставити Управи за извршење кривичних санкција писани извештај о проблемима са којима се сусреће у примени Правлника о третману, програму поступању, разврставању и накнадном разврставању осуђених лица, посебно у делу који се односи на накнадно разврставање.   


30.
	УТВРЂЕНО

Сарадња КПЗ Сремска Митровица са надлежним органима старатељства није системска и није задовољавајућа.  

	ПРЕПОРУКА

КПЗ Сремска Митровица ће уредно обавештавати надлежне органе старатељства о смештању у Завод осуђених који имају малолетну децу, те у сарадњи са тим органима, а у скалду са својом надлежношћу, омогућити остваривање најбољих интереса детета чији отац се налази на издржавању казне затвора у Заводу.

КПЗ Сремска Митровица ће уредно обавештавати надлежне органе старатељства о смештању у Завод осуђених који се искључиво старају о трећим лицима. 

КПЗ Сремска Митровица ће уредно обавештавати осуђене о свим информацијама прибављеним у контактима са надлежним органима старатељства поводом њихове малолетне деце, односно поводом лица о којима се они искључиво старају. 


31.

	УТВРЂЕНО

Третман према осуђеном у КПЗ Сремска Митровица се не спроводи кроз припрему за отпуст. У оквиру програма поступања према осуђеном, пре његовог отпуштања са извршења казне затвора, не утврђује се програм пружања помоћи осуђеном након отпуштања.
КПЗ Сремска Митровица не остварује прописану сарадњу у остваривању пружања помоћи осуђеном након отпуштања са организационом јединицом у саставу Управе надлежном за третман и алтернативне санкције, нити са органом старатељства надлежним према месту последњег пребивалишта, односно боравишта осуђеног.  

	ПРЕПОРУКА

У КПЗ Сремска Митровица ће се третман према осуђеном спроводити и кроз припрему за отпуст. У оквиру програма поступања према осуђеном, пре његовог отпуштања са извршења казне затвора, утврђиваће се програм пружања помоћи осуђеном након отпуштања.

КПЗ Сремска Митровица ће остваривати прописану сарадњу у остваривању пружања помоћи осуђеном након отпуштања са организационом јединицом у саставу Управе надлежном за третман и алтернативне санкције и са органом старатељства надлежним према месту последњег пребивалишта, односно боравишта осуђеног.  


32.

	УТВРЂЕНО

У КПЗ Сремска Митровица постоји пропуст у раду који се огледа у повреди права осуђених на образовање, јер у току ове године за осуђене Завод није организовао основно и средње образовање, нити друге видове образовања.   

	ПРЕПОРУКА

КПЗ Сремска Митровица ће осуђенима омогућити остварење права на образовање, на тај начин што ће организовати основно и средње образовање, као и друге видове образовања осуђених, према програму поступања, а на основу утврђених потреба осуђеног, односно одређених индивидуалних циљева.


33.

	УТВРЂЕНО
У КПЗ Сремска Митровица постоји пропуст у раду који се огледа у повреди права осуђених на рад, јер велики број осуђених није радно ангажован.   

	ПРЕПОРУКА
КПЗ Сремска Митровица ће осуђенима омогућити остварење права на рад, тако што ће им омогућити радно ангажовање.   


34.

	УТВРЂЕНО

У КПЗ Сремска Митровица је у време атмосферских падавина битно отежано остваривање права притвореника на време на свежем ваздуху, јер простор за шетњу у притворској јединици Завода нема надстрешницу. 

	ПРЕПОРУКА

У простору за време на свежем ваздуху (шетњу) притворске јединице КПЗ Сремска Митровица формираће се надстрешница димензија подобних да се сва лица која су изведена у шетњу заклоне од атмосферских падавина.


35.
	УТВРЂЕНО

Осуђенима којима је изречена дисциплинкса мера упућивања у самицу, омогућује се боравак ван просторија на свежем ваздуху у трајању 30 минута дневно.

	ПРЕПОРУКА

КПЗ Сремска Митровица ће омогућити осуђеном да током извршења дисциплинске мере упућивања у самицу борави ван просторија на свежем ваздуху у трајању од најмање један сат дневно. 


36.

	УТВРЂЕНО

У притворској јединици КПЗ Сремска Митровица не постоји посебан простор, опремљен справама за вежбу, намењен  за физичке активности притвореника.  

	ПРЕПОРУКА

У притворској јединици КПЗ Сремска Митровица формираће се посебан простор, опремљен справама за вежбу, намењен за физичке активности притвореника на свежем ваздуху, као и у затвореном простору (за вежбу када атмосферске прилике на отвореном то не дозвољавају).  


37.

	УТВРЂЕНО

У спортском центру „Партизан“ у КПЗ Сремска Митровица недостају спортски реквизити (лопте, рукометни голови, стубови и мреже за одбојку, реквизити за стони тенис...), као и справе и друга опрема за теретану.  

	ПРЕПОРУКА

КПЗ Сремска Митровица ће у спортском центру „Партизан“ обезбедити потребне спортске реквизите (лопте, рукометни голови, стубови и мреже за одбојку, реквизити за стони тенис...), као и недостајуће справе и другу опрему за теретану.  
Служба за третман ће 

· формирати листу спортских терена, просторија, реквизита, справа и друге опреме, потребних  за обављање физичких активности лица лишених слободе; и 

· донети програм организованог телесног вежбања и спортских активности лица лишених слободе, по коме ће се спроводити те активности у Заводу.


38.

	УТВРЂЕНО
У КПЗ Сремска Митровица, малолетни притвореници се без одлуке судије за малолетнике смештају у истим просторијама-спаваоницама са пунолетним притвореницима. 

	ПРЕПОРУКА
У КПЗ Сремска Митровица ће се малолетни притвореници смештати у истим просторијама-спаваоницама са пунолетним притвореницима искључиво на основу одлуке судије за малолетнике.

Када је у циљу спречавања фактичког усамљења малолетног притвореника нужно сместити у исту просторију-спаваоницама са пунолетним притвореницима, КПЗ Сремска Митровица ће о томе одмах обаветити надлежног судију за малолетнике, како би о евентуалном малолетниковом смештају са пунолетним притвореницима била донета одговарајућа одлука.


39.
	УТВРЂЕНО

У КПЗ Сремска Митровица не постоје смештајни и други животни услови примерени врсти и степену посебних потреба осуђених са инвалидитетом којима је за кретање неопходна употреба инвалидских колица или других ортопедских помагала. 

	ПРЕПОРУКА
У КПЗ Сремска Митровица ће се омогућити смештај и други животни услови прилагођени осуђенима са инвалидитетом којима је за кретање неопходна употреба инвалидских колица или других ортопедских помагала, односно смештај примерен врсти и степену њихових посебних потреба.


40.

	УТВРЂЕНО
У Служби за здравствену заштиту КПЗ Сремска Митровица није ангажован довољан број медицинских техничара и лекара одговарајућих специјалности (пре свега хирурга, стоматолога и псхијатра), подобан да се свим лицима лишеним слободе у Заводу омогући пружање здравствене заштите у складу са важећим прописима и стандардима. 


	ПРЕПОРУКА
КПЗ Сремска Митровица ће одмах сачинити писану анализу потребног броја и стручног профила запослених у Служби за здравствену заштиту (медицинских техничара и лекара одговарајућих специјалности, пре свега хирурга, стоматолога и псхијатра), подобног да се свим лицима лишеним слободе у смештеним у Заводу омогући пружање здравствене заштите у складу са важећим прописима и стандардима, имајући у виду структуру и број запослених у истоврсним службама у новоформираним затворским капацитетима у Србији.  

КПЗ Сремска Митровица ће напред описану анализу без одлагања доставити Управи за извршење кривичних санкција.

КПЗ Сремска Митровица ће у складу са напред описаном анализом ангажовати у Служби за здравствену заштиту недостајући број медицинских техничара и лекара одговарајућих специјалности. 


41.

	УТВРЂЕНО

Служба за здравствену заштиту у Заводу води књиге повреда, али се у њима не евидентирају самоповређивања.

У књизи повреда за поједине уписе нису унети сви предвиђени подаци.

	ПРЕПОРУКА

Служба за здравствену заштиту КПЗ Сремска Митровица ће у књигама повреда благовремено евидентирати све настале повреде, између осталог и повреде настале самоповређивањем, и уредно уносити све податке релевантне за насталу повреду.


42.

	УТВРЂЕНО

Служба за здравствену заштиту у Заводу у протокол амбулантних прегледа уз поједине уписе не уноси све релевнтне податке (нпр. дијагнозу и сл.) 

	ПРЕПОРУКА

Служба за здравствену заштиту КПЗ Сремска Митровица ће уредно водити протоколе о пруженим здравственим услугама и уносити све релевантне податке.


43.

	УТВРЂЕНО

У Заводу не постоји електронска база података о здравственим прегледима и интервенцијама. 

	ПРЕПОРУКА

Служба за здравствену заштиту КПЗ Сремска Митровица ће формирати и водити електронску базу података о здравственим прегледима и интервенцијама. 


44.

	УТВРЂЕНО

Служба за здравствену заштиту, односно лекар, не подносе управнику Завода у писменој форми периодичне извештаје о здравственом стању лица лишених слободе, нити у писменој форми подносе извештај увек када установе да је физичко или душевно стање осуђеног нарушено или угрожено због продужења или начина издражавања казне, са предлозима мера за поступање са тим лицем.

	ПРЕПОРУКА

Служба за здравствену заштиту КПЗ Сремска Митровица, односно лекар, ће управнику Завода у писменој форми, у интервалима не дужим од једне године, по потреби и чешће, подносити периодичне извештаје о здравственом стању лица лишених слободе. 
Служба за здравствену заштиту КПЗ Сремска Митровица, односно лекар, ће управнику Завода, у писменој форми, поднети извештај увек када установи да је физичко или душевно стање лица на извршењу казне затвора нарушено или угрожено због продужења или начина издражавања казне, и препоручити мере за поступање са тим лицем, укључујући и могућност прекида извршења казне.
Управник завода ће без одлагања предузимати мере које му препоручи лекар, а уколико неке од њих нису у његовој надлежности, или се са њима не слаже, без одлагања ће их доставити директору Управе за извршење кривичних санкција.


45.
	УТВРЂЕНО

Зграда Стационара је у руинираном и запуштеном стању, влага је приметна у већини просторија, хигијена је углавном лоша. Не постоје посебне просторије прилагођене за смештај лица са телесним инвалидитетом. У појединим болесничким собама се пуши и припрема храна, углавном су непроветрене и осећа се непријатан мирис.

	ПРЕПОРУКА
КПЗ Сремска Митровица ће адаптирати објекат „Стационара“, тако што ће извршити његову санацију од влаге, обнову подова као и потребна кречења и фарбања. Пролазне просторије и једна болесничка соба прилагодиће се за смештај лица са телесним инвалидитетом. У заједничким дневним боравцима формираће се приручна кухиња са решоом и фрижидером, а забраниће се припрема хране у  собама. Пушење у стационару ће бити забрањено, осим у једној за то наменски одређеној просторији.


46.

	УТВРЂЕНО

У болесничким собама стационара не постоје ноћни сточићи, нити ормани за одлагање личних ствари пацијената а постојећи кревети нису у складу са уобичајеним стандардима за болничке кревете. 

	ПРЕПОРУКА
КПЗ Сремска Митровица ће опремити болесничке собе у Стационару са ноћним сточићима, односно ормарићима за одлагање личних ствари пацијената уз сваки кревет, као и креветима који испуњавају уобичајене стандарде за болничке кревете.


47.

	УТВРЂЕНО

У посебним просторијама за обављање здравствених прегледа, односно амбулантама у Заводу, не постоји сва прописана медицинска опрема и уређаји. 
Заводу недостаје дефибрилатор.

	ПРЕПОРУКА
КПЗ Сремска Митровица ће опремити посебне просторије за обављање здравствених прегледа - амбуланте у Заводу са свом непоходном медицинском опремом и уређајима, у складу са прописима.

КПЗ Сремска Митровица ће у амбуланти у Стационару обезбедити  дефибрилатор.


48.
	УТВРЂЕНО

У стоматолошкој ординацији опрема је у лошем стању, углавном дотрајала и оштећена, а приметан је и недостатак потрошног материјала, између осталог анестетика, материјала за пломбе, и других медикамената за ендодонтски третман. 

	ПРЕПОРУКА
КПЗ Сремска Митровица ће у стоматолошкој ординацији обезбедити функционалну опрему у складу са важећим стандардима, као и довољну количину потрошног материјала, између осталог анестетика, материјала за пломбе, и других медикамената за ендодонтски третман.
Служба за здравствену заштиту КПЗ Сремска Митровица, односно доктор стоматологије у Заводу, ће одмах сачинити спецификацију недостајуће опрема, прибора и материјал за лечење, поправку и вађење зуба коју је неопходно обезбедити у циљу омогућења пружања стоматолошке заштите у Заводу у складу са важећим стандардима, и исту у виду предлога мера за унапређење здравствене заштите осуђених без одлагања доставити управнику Завода.


49.

	УТВРЂЕНО

У КПЗ Сремска Митровица недостају потребне количине лекова. 
Недостатак лекова се делимично решава на тај начин што се лицима лишеним слободе која имају материјалних средстава, односно чије породице су у могућности, дозвољава да о свом трошку набаве неопходне лекове. Остала лица која имају медицинску потребу (индикацију), а немају могућност самосталног набављања у Заводу недостајућег лека остају ускраћена за исти, или Служба за здравствену заштиту из немедицинских (економских) разлога мења одлуку о начину лечења (терапију).

	ПРЕПОРУКА

Служба за здравствену заштиту КПЗ Сремска Митровица ће одмах сачинити писану анализу потреба за лековима и другим медицинским терапијским средствима и материјалима који недостају за пружање здравствене заштите лицима лишеним слободе, имајући у виду стварне потребе тих лица, а у складу са важећим стандардима. 

КПЗ Сремска Митровица ће напред описану анализу без одлагања доставити Управи за извршење кривичних санкција. 

Служба за здравствену заштиту КПЗ Сремска Митровица ће одлуку о начину лечења, односно терапију, лицима лишеним слободе одређивати према стварној медицинској потреби (индикацији) и неће је мењати из немедицинских (економских) разлога – у смислу прилагођавања врстама и количинама лекова или  терапије које су расположиве у Заводу.


50.

	УТВРЂЕНО
У појединим случајевима здравствени прегледи лица лишених слободе се врше у присуству немедицинског особља, односно припадника Службе за обезбеђење, иако лекар њихово присуство није тражио. 

	ПРЕПОРУКА
Здравствени прегледи лица лишених слободе у КПЗ Сремска Митровица вршиће се само у присуству здравствених радника, осим ако здравствени радник другачије не затражи. 

На спољашњој страни врата лекарских ординација, као и у самим ординацијама, на видном месту ће се истаћи забрана за немедицинско особље да присуствују лекарским прегледима лица лишених слободе.

Уколико здравствени радник затражи да припадник Службе за обезбеђење или друго немедицинско особље присуствује здравственом прегледу лица лишеног слободе, о томе ће се сачинити службена белешка у којој ће здравствени радник навести разлоге којима се руководио приликом тражења присуства немедицинског особља током обављања здравственог прегледа.    


51.
	УТВРЂЕНО
Током првог лекарског преглед по пријему лица лишеног слободе у Завод не врши се преглед свих телесних предела, односно преглед пацијента без одеће.

	ПРЕПОРУКА
Служба за здравствену заштиту КПЗ Сремска Митровица, односно лекар, ће током првог лекарског прегледа по пријему лица лишеног слободе у Завод вршити преглед свих телесних предела, односно преглед пацијента без одеће. 

У медицинској документацији ће бити назначено да је извршен целокупни телесни преглед. Уколико телесне повреде не постоје, то ће се констатовати. Уколико телесне повреде постоје, исте ће бити описане, а унеће се и наводи прегледаног лица о начину настанка повреда, као и мишљење лекара о повезаности објашњеног начина настанка повреда и констатованих повреда. У случају постојања индикација да се према лицу које је прегледано поступало насилно о томе ће без одлагања бити обавештен управник Завода.  


52.

	УТВРЂЕНО
У Заводу се не обављају редовни периодични прегледи лица лишених слободе.

	ПРЕПОРУКА
Служба за здравствену заштиту КПЗ Сремска Митровица, односно лекар, редовно ће прегледати осуђене, у интервалима не дужим од три месеца. 

Редовни периодични прегледи лица лишених слободе ће садржати све елемете првог лекарског прегледа по пријему лица лишеног слободе у Завод, а по потреби, у складу са здравственим стањем прегледаног лица и другим посебним потребама, предузеће се и друге медицинске мере.

	Ако се током редовних периодичних прегледа лица лишених слободе уочи било који знак или дође до индикација да се са одређеним лицем лишеним слободе у Заводу поступа насилно, као и када се установи да је његово физичко или душевно стање нарушено или угрожено због начина издражавања казне, без одлагања ће о томе у писменој форми бити обавештен управник Завода, уз препоруку мера за поступање са тим лицем. 


53.

	УТВРЂЕНО

У КПЗ Сремска Митровица извештаји лекара о лекарском прегледу лица према којима је примењена мера принуде не садрже наводе лица према коме је примењена мера принуде о начину настанка повреда, нити мишљење лекара о повезаности примењене мере и насталих повреда.

	ПРЕПОРУКА

У КПЗ Сремска Митровица извештаји лекара о лекарском прегледу лица према којима је примењена мера принуде садржаће и 

· наводе лица према коме је примењена мера принуде о начину настанка повреда,

· мишљење лекара о повезаности примењене мере и насталих повреда


54.

	УТВРЂЕНО

Лекар не прегледа свакодневно лица лишена слободе која су болесна. 

	ПРЕПОРУКА

У КПЗ Сремска Митровица лекар ће свакодневно прегледати лица лишена слободе која су болесна.  


55.

	УТВРЂЕНО

Инјекције инсулина медицински техничари дају лицима лишеним слободе кроз решетке (медицински техничари се налазе са једне стране решетке, а лица лишена слободе која примају инјекцију са друге стране). 

	ПРЕПОРУКА

У КПЗ Сремска Митровица прентерална терапија (давање инјекција, инфузија) примењиваће се искључиво у болесничким собама или посебним просторијама за преглед осуђених – амбулантама.  

Рутинско аплицирање инјекција неће се вршити кроз решетке или вратанца, сем у специфичном случају када је такво поступање нужно због постојања конкретног ризика за здравственог радника, а што ће бити констатовано у медицинској документацији за конкретно лице лишено слободе. 


56.

	УТВРЂЕНО

Осуђеном који је хронични бубрежни болесник на хемодијализи, која се спроводи три пута недељно, ускраћена је здравствена заштита – спровођење на хемодијализу ван Завода, зато што није био „прописно одевен“ за спровод изван Завода.

	ПРЕПОРУКА

КПЗ Сремска Митровица неће због неодговарајуће одевености или другог облика кршење кућног реда у Заводу, лицу лишеном слободе ускратити спровођење на хемодијализу ван Завода или пружање било ког другог  облика здравствене заштите. 

Због учињене повреде реда или других правила понашања, лицу лишеном слободе неће бити ускраћена здравствена заштита, већ ће му, уколико се у спроведеном поступку утврди да то представља дисциплински преступ, бити изречена дисциплинска мера.  


57.

	УТВРЂЕНО

У КПЗ Сремска Митровица постоје ситуације у којима се осуђена лица, за које је заказан специјалистички преглед ван Завода, не спроводе на тај преглед зато што нема довољно стражарског особља и/или возила да се ово спровођење изврши. 

	ПРЕПОРУКА

КПЗ Сремска Митровица ће обезбедити благовремено спровођење лица лишених слободе на заказане специјалистичке прегледе и друге медицинске интервенције у здравственим установама ван Завода. 

КПЗ Сремска Митровица ће формирати електронску евиденцију заказаних специјалистичких прегледа и других медицинских интервенција које су заказане ван Завода. 

	У КПЗ Сремска Митровица ће спровођење лица лишених слободе на заказане специјалистичке прегледе и друге медицинске интервенције у здравственим установама ван Завода имати приоритет у односу на сва остала спровођења.  


58.

	УТВРЂЕНО

У КПЗ Сремска Митровица се не обављају стоматолошки прегледи по пријему осуђених у Завод, не врше се стоматолошки периодични прегледи, не воде се стоматолошки картони, а интервенције се углавном своде на вађење зуба.  

	ПРЕПОРУКА

У КПЗ Сремска Митровица обављаће се стоматолошки прегледи по пријему осуђених у Завод, у року не дужем од једног месеца; редовни стоматолошки периодични прегледи у периодима не дужим од 12 месеци; установиће се и водити индивидуални стоматолошки картони осуђених, а стоматолошке интервенције се неће сводити углавном на вађење зуба, већ и на поправку, односно пломбирање, као и на друге стоматолошке услуге. 


59.

	УТВРЂЕНО

У Заводу су смештени на извршењу казне затвора осуђени са тешким менталним поремећајима
, иако у Заводу не постоје одговарајући услови за њихово лечење и третман.

	ПРЕПОРУКА

КПЗ Сремска Митровица ће све осуђене са тешким менталним поремећајима без одлагања упутити у Специјалну затворску болницу или у другу одговарајућу здравствену установу. 
Особе са тешким менталним поремећајима ће се у будуће смештати у КПЗ Сремска Митровица искључиво ако се у Заводу накнадно створе услови за њихово одговарајуће лечење и третман.


60.

	УТВРЂЕНО

У медицинској документацији се не уписује навод повређеног о настанку повреде, нити мишљење лекара о повезаности навода повређеног о настанку повреде и насталих повреда.

	ПРЕПОРУКА

У КПЗ Сремска Митровица ће се у медицинској документацији уписивати наводи повређеног о настанку повреде као и мишљење лекара о повезаности навода повређеног о настанку повреде и насталих повреда, а у случају индиција да се са осуђеним поступа насилно, лекар ће одмах писаним путем о томе обавестити управника Завода. 


61.

	УТВРЂЕНО

У КПЗ Сремска Митровица постоји недостатак у погледу остваривања права лица лишених слободе на заштиту здравља, заштиту од изложености дуванском диму, здраву животну средину и смештај у складу са савременим хигијенским условима, који се огледа у томе што су лица лишених слободе непушачи смештени заједно са пушачима у истим просторијама, односно у просторијама у којима се пуши.

У Заводу није на видном месту назначено у којим просторима је пушење дозвољено, односно у којима није. 

	ПРЕПОРУКА

У КПЗ Сремска Митровица лица лишена слободе непушачи неће се смештати заједно са пушачима у исте просторије, односно у просторије у којима се пуши.

Лица лишена слободе непушачи који су смештени заједно са пушачима у исте просторије, односно у просторије у којима се пуши, без одлагања ће бити  премештени у просторије у којима се не пуши.
У просторијама у којима су смештена лица лишена слободе непушачи, односно у свим осталим просторијама у којима је пушење забрањено, на видном месту ће бити истакнут знак забране пушења. 

У простору у коме је у Заводу пушење дозвољено биће на видном месту истакнут знак да је пушење дозвољено. 


62.

	УТВРЂЕНО

Лекар у заводу не даје управнику Завода у писменој форми налазе и препоруке о побољшању хигијене у Заводу и код осуђених, стању санитарних услова и уређаја, грејања, осветљења и проветравања у просторијама у којима бораве осуђени.

	ПРЕПОРУКА

Служба за здравствену заштиту КПЗ Сремска Митровица, односно лекар, ће контролисати смештај, хигијену, санитарне и друге услове од којих зависи здравље лица лишених слободе, и  управнику Завода, у писменој форми, давати налазе и препоруке о побољшању хигијене у заводу и код лица лишених слободе, стању санитарних услова и уређаја, грејања, осветљења и проветравања у просторијама у којима бораве лица лишена слободе. 

Управник Завода ће без одлагања предузимати мере које му препоручи лекар, а уколико неке од њих нису у његовој надлежности, или да их је немогуће спровести или се са њима не слаже, без одлагања ће их доставити директору Управе за извршење кривичних санкција .


63.

	УТВРЂЕНО

У КПЗ Сремска Митровица лекар управнику Завода не даје у писменој форми налазе и препоруке у вези са неопходним физичким активностима лица лишених слободе.

	ПРЕПОРУКА

У КПЗ Сремска Митровица Служба за здравствену заштиту, односно лекар ће управнику Завода у писменој форми давати налазе и препоруке у вези са неопходним физичким активностима лица лишених слободе.

Управник Завода ће без одлагања предузимати мере које му препоручи лекар, а уколико неке од њих нису у његовој надлежности, или сматра да их је немогуће спровести или се са њима не слаже, без одлагања ће их доставити директору Управе за извршење кривичних санкција.


64.

	УТВРЂЕНО

У КПЗ Сремска Митровица лекар управнику Завода не даје у писменој форми налазе и препоруке о количини и квалитету хране за лица лишена слободе. 

	ПРЕПОРУКА

У КПЗ Сремска Митровица Служба за здравствену заштиту, односно лекар ће ће контролисати исхрану у Заводу, и управнику Завода у писменој форми давати налазе и препоруке о количини и квалитету хране.

	Кувару ће одмах бити прослеђени писани налази и препоруке лекара о количини и квалитету хране, о чему ће се кувар, без одлагања, у писменој форми, изјаснити управнику Завода.

Управник Завода ће без одлагања предузимати мере које му препоручи лекар, а уколико неке од њих нису у његовој надлежности, или сматра да их је немогуће спровести или се са њима не слаже, без одлагања ће их доставити директору Управе за извршење кривичних санкција .


65.

	УТВРЂЕНО

У КПЗ Сремска Митровица лекар не даје налазе и препоруке у вези са смештајем лица лишених слободе непушача и другим условима од којих зависи здравље лица лишених слободе од изложености штетном утицају дуванског дима.  

	ПРЕПОРУКА

У КПЗ Сремска Митровица Служба за здравствену заштиту, односно лекар ће контролисати смештај лица лишених слободе непушача и друге услове од којих зависи здравље лица лишених слободе од изложености штетном утицају дуванског дима и управнику Завода ће у писменој форми давати периодичне налазе и препоруке у вези са смештајем непушача и другим условима од којих зависи здравље лица лишених слободе од изложености штетном утицају дуванског дима.
Управник Завода ће без одлагања предузимати мере које му препоручи лекар, а уколико неке од њих нису у његовој надлежности, или сматра да их је немогуће спровести или се са њима не слаже, без одлагања ће их доставити директору Управе за извршење кривичних санкција.

